LIETUVOS RESPUBLIKOS SEIMO

aplinkos apsaugos komitetas

PAGRINDINIO KOMITETO IŠVADA

DĖL LIETUVOS RESPUBLIKOS ŽEMĖS ĮSTATYMO NR. I-446 PAKEITIMO ĮSTATYMO Nr. XIV-1311 PAKEITIMO ĮSTATYMO

PROJEKTO nr. xivp-2155

2022-11-09 Nr. 107-P-44

Vilnius

1. Komiteto posėdyje dalyvavo: Komiteto nariai: Komiteto pirmininkė Aistė Gedvilienė, pirmininko pavaduotojas Aidas Gedvilas, Kasparas Adomaitis, Ligita Girskienė, Petras Gražulis, Linas Jonauskas, Tomas Tomilinas, Justinas Urbanavičius, Romualdas Vaitkus.

Kviestieji asmenys: Krašto apsaugos ministras Arvydas Anušauskas, KAM viceministras Vilius Semeška, Krašto apsaugos ministerijos Teisės departamento direktorė Judita Nagienė, aplinkos viceministrė Daiva Veličkaitė-Matusevičė, AM Statybos ir teritorijų planavimo politikos grupės (STPPG) vyr. patarėja Algė Staniūnaitė-Tonkich.

2. Ekspertų, konsultantų, specialistų išvados, pasiūlymai, pataisos, pastabos (toliau – pasiūlymai):

Eil. Nr.	Pasiūlymo teikėjas, data	Siūloma keisti	Pasiūlymo turinys	Komiteto nuomonė	Argumentai, pagrindžiantys nuomonę

str.	str. d.	p.

1.	Seimo kanceliarijos Teisės departamentas 2022-10-20	1 (2)	(1)	Įvertinę projekto atitiktį Lietuvos Respublikos Konstitucijai, galiojantiems įstatymams, teisėkūros principams ir teisės technikos taisyklėms, teikiame šias pastabas: 1. Pagal teikiamo įstatymo projekto 1 straipsniu siūlomą Žemės įstatymo pakeitimo įstatymo Nr. XIV-1311 2 straipsnio pakeitimą, kuriuo Žemės įstatymo (toliau – keičiamas įstatymas) 2 straipsnio 1 dalyje siūloma apibrėžti sąvokos ,,karinės infrastruktūros projektas“ turinį, bei projekto 5 straipsnio 2 dalyje dėstomas siūlomas keičiamo įstatymo 37 straipsnio 11 straipsnio nuostatas Vyriausybė tvirtintų karinės infrastruktūros projektą, kuriame būtų nustatytas valstybinės žemės sklypo (sklypų) formavimas, pertvarkymas, taip pat naudojimo sąlygos (paskirtis, naudojimo būdas, servitutai), reikalingos karinei infrastruktūrai. Pažymėtina, kad karinės infrastruktūros projekte (žemės valdos projekte) gali ir nereikėti suformuoti ar pertvarkyti žemės sklypo (sklypų), reikalingo karinei infrastruktūrai, bet tik nustatyti tokių sklypų naudojimo sąlygas. Atsižvelgiant į tai, svarstytina, ar projekto 1 straipsnyje dėstomame keičiamo įstatymo 2 straipsnio 1 dalyje pateiktos sąvokos ,,karinės infrastruktūros projektas” apibrėžime nereikėtų nustatyti, kad tokiame projekte nurodomi ir žemės sklypai, kurie reikalingi karinei infrastruktūrai, bet jų nereikia nei pertvarkyti, nei naujai suformuoti, bet reikia pakeisti jų naudojimo sąlygas (paskirtį, naudojimo būdą, nustatyti servitutus).	Pritarti	Pasiūlymas: Atsižvelgiant į pateiktas pastabas, siūloma projektu keičiamo įstatymo 2 straipsnio 1 dalį pakeisti ir išdėstyti taip: „1. Karinės infrastruktūros projektas – žemės valdos projektas, nustatantis valstybinės žemės sklypo (sklypų) formavimą, pertvarkymą ir (ar) naudojimo sąlygas (paskirtį, naudojimo būdą, servitutus), reikalingas karinei infrastruktūrai.“
2.	Seimo kanceliarijos Teisės departamentas 2022-10-20	1 (2)	2. Atkreiptinas dėmesys, kad projekto 1 straipsnyje dėstoma keičiamo įstatymo 2 straipsnio redakcija yra išdėstyta šiuo metu galiojančios keičiamo įstatymo 2 straipsnio redakcijos pagrindu, o ne keičiamo įstatymo (naujos redakcijos) 2 straipsnio redakcijos pagrindu, kuri įsigalioja 2023 m. sausio 4 d. (projekto lyginamajame variante nauji pakeitimai nenurodyti). Todėl skiriasi šiame straipsnyje pateiktos sąvokos, jų apibrėžtys, eiliškumas bei numeracija. Atsižvelgiant į tai, projekto 1 straipsnyje dėstoma keičiamo įstatymo 2 straipsnio redakcija turi būti tikslinama, nes kitu atveju šiame straipsnyje išdėstytos sąvokos, įsigaliojus įstatymui, liks tokio pat turinio kaip nustatytos galiojančioje redakcijoje, o ne kaip nustatytos keičiamo įstatymo naujoje redakcijoje. Be to, nepatikslinus šio straipsnio nuostatų, lieka neaiškios projekto 8 straipsnio 1 dalimi keičiamo įstatymo 2 straipsnio 13 dalyje išdėstytos Žemės įstatymo 2 straipsnio 11 dalies nuostatos, nes šiose nuostatose minima sąvoka „Žemės naudojimo valstybinė kontrolė“ projekto 1 straipsnyje dėstomo keičiamo įstatymo 2 straipsnyje nėra apibrėžta.	Pritarti	Teisės akto projektas patikslintas pagal keičiamo įstatymo redakciją, kuri įsigalios nuo 2023 m. sausio 4 d.
3.	Seimo kanceliarijos Teisės departamentas 2022-10-20	3 (22)	1 (3)	3. Svarstytina, ar siekiant aiškumo, kuris konkrečiai subjektas turėtų išreikšti valią dėl servituto prieiti ar privažiuoti, tiesti inžinerinės infrastruktūros tinklus (požemines ir antžemines komunikacijas), kelius ir takus prie žemės sklypų, reikalingų karinei infrastruktūrai, reikalingumo, projekto 3 straipsnio 1 dalyje dėstomo keičiamo įstatymo 22 straipsnio 3 dalies priešpaskutiniame sakinyje po žodžių ,,naudojanti valstybinės žemės sklypą“ įrašyti žodžius ,,reikalingą karinei infrastruktūrai“. Jeigu būtų pritarta aukščiau išdėstytai pastabai, vadovaujantis analogiškais argumentais, reikėtų taip pat tikslinti ir projekto 3 straipsnyje dėstomas keičiamo įstatymo 22 straipsnio 5 ir 7 dalis.	Nepritarti	Manome, kad pasiūlymas perteklinis, nes dėstomoje dalyje (tame pačiame sakinyje) jau yra nurodyta, kad servitutai nustatomi valstybinės žemės sklypams, reikalingiems karinei infrastruktūrai, todėl siūlytina į pateiktą pastabą neatsižvelgti.
4.	Seimo kanceliarijos Teisės departamentas 2022-10-20	5 (37), N	2 (11),	4. Projekto 5 straipsnio 2 dalimi keičiamo įstatymo 37 straipsnio 11 dalyje siūloma nustatyti, kad karinės infrastruktūros projektai tvirtinami Vyriausybės nutarimu. Pagal projekto 5 straipsnio 1 dalimi keičiamo įstatymo 37 straipsnio 3 dalies 5 punkto bei keičiamo įstatymo 37 straipsnio 1 dalies nuostatas karinės infrastruktūros projektai yra žemės valdos projektai, kurie yra vieni iš žemėtvarkos planavimo dokumentų sistemos dalių. Atkreiptinas dėmesys, kad nei iš projekto, nei keičiamo įstatymo nuostatų nėra aišku, koks subjektas organizuotų karinės infrastruktūros projektų rengimą ir jų sprendinių įgyvendinimą. Taip pat, nėra aiškus šių projekto nuostatų santykis su keičiamo įstatymo 32 straipsnio, reglamentuojančio valstybės, savivaldybių institucijų ir Žemės ūkio duomenų centro kompetenciją reguliuojant žemės santykius, nuostatomis, nes šio straipsnio 1 dalyje nurodytas baigtinis Vyriausybės atliekamų funkcijų, sąrašas ir jame nėra nurodyta, kad Vyriausybė tvirtina karinės infrastruktūros projektus. Be to, keičiamo įstatymo 32 straipsnio 3 dalies 7 punkte nustatyta, kad Nacionalinė žemės tarnyba tvirtina žemėtvarkos planavimo dokumentus, išskyrus žemėtvarkos schemas ir žemės sklypų formavimo ir pertvarkymo projektus. Siekiant pašalinti šiuos neaiškumus ir suderinti projekto bei keičiamo įstatymo nuostatas tarpusavyje, svarstytina, ar projektu nereikėtų atitinkamai papildyti ir patikslinti keičiamo įstatymo 32 straipsnio nuostatų. Pritarus šiai pastabai ir projektu pakeitus keičiamo įstatymo 32 straipsnio nuostatas, atitinkamai reikėtų tikslinti ir keičiamo įstatymo 2 straipsnio 19 dalyje išdėstytą Žemės įstatymo 32 straipsnio redakciją, įsigaliosiančią 2024 m. sausio 1 d.	Pritarti	Pasiūlymai: 1. Patikslinti keičiamo įstatymo 37 straipsnio 11 dalį, nurodant kuris subjektas organizuotų karinės infrastruktūros projektų rengimą ir jų sprendinių įgyvendinimą. Taip pat atsižvelgiant į Lietuvos Respublikos Seimo kanceliarijos Teisės departamento pateiktą pastabą Teritorijų planavimo įstatymo projektui (2 pastaba) dėl Teritorijų planavimo įstatymo ir Žemės įstatymo sistemiško aiškinimo, atitinkamai siūloma patikslinti keičiamo įstatymo 37 straipsnio 11 dalį: „11. Karinės infrastruktūros projektai rengiami žemės ūkio ministro ir krašto apsaugos ministro nustatyta tvarka, siekiant vystyti karinę infrastruktūrą, nurodytą Mobilizacijos ir priimančiosios šalies paramos įstatymo 6 straipsnio 10 punkte nurodytame sąraše. Rengiamiems karinės infrastruktūros projektams teritorijų planavimo dokumentų sprendiniai taikomi tiek, kiek jie neprieštarauja karinės infrastruktūros, nurodytos Mobilizacijos ir priimančiosios šalies paramos įstatymo 6 straipsnio 10 punkte nurodytame sąraše, vystymui. Karinės infrastruktūros projektų rengimą organizuoja ir jų sprendinius įgyvendiną Krašto apsaugos ministerija ar kitos krašto apsaugos sistemos institucijos. Karinės infrastruktūros projektai tvirtinami Vyriausybės nutarimu. Vyriausybės nutarimu patvirtintų karinės infrastruktūros projektų sprendiniai, rengiant, keičiant ar koreguojant atitinkamos savivaldybės lygmens bendrąjį planą, integruojami į atitinkamo bendrojo plano sprendinius.“ 2. Siūloma pakeisti projektu keičiamo įstatymo 32 straipsnį: „5 straipsnis. 32 straipsnio pakeitimas Papildyti 32 straipsnio 1 dalį 4 punktu: „4) tvirtina karinės infrastruktūros projektus.“ 2. Pakeisti 32 straipsnio 3 dalies 7 punktą: „7) tvirtina žemėtvarkos planavimo dokumentus, išskyrus žemėtvarkos schemas, ir žemės sklypų formavimo ir pertvarkymo projektus ir karinės infrastruktūros projektus;“.“
5.	Seimo kanceliarijos Teisės departamentas 2022-10-20	7 (42)	(6)	5. Projekto 7 straipsniu keičiamo įstatymo 42 straipsnio 6 dalyje siūloma nustatyti, kad ,,Karinės infrastruktūros projektai finansuojami iš Lietuvos Respublikos krašto apsaugos ministerijai skiriamų valstybės biudžeto lėšų.“ Atkreipiame dėmesį, kad iš šios projekto nuostatos nėra aišku, ar iš Krašto apsaugos ministerijai skiriamų valstybės biudžeto lėšų būtų finansuojamas karinės infrastruktūros projektų rengimas, ar finansavimas apimtų ir parengtų karinės infrastruktūros projektų įgyvendinimą. Pažymėtina, kad iš keičiamo įstatymo 42 straipsnio pavadinimo darytina išvada, jog šiame straipsnyje reglamentuojamas tik atitinkamų žemėtvarkos darbų finansavimas. Atsižvelgus į tai, vertinamoji projekto nuostata tikslintina taip, kad būtų aiškus finansavimo objektas.	Pritarti	Pasiūlymas: Patikslinti projektu keičiamo įstatymo 42 straipsnio 6 dalies nuostatas: „6. Karinės infrastruktūros projektų rengimas finansuojamas iš Krašto apsaugos ministerijai skiriamų valstybės biudžeto lėšų.“
6.	Seimo kanceliarijos Teisės departamentas 2022-10-20	1, 3 7	1,	6. Vadovaujantis Teisės aktų projektų rengimo rekomendacijose, patvirtintose Lietuvos Respublikos teisingumo ministro 2013 m. gruodžio 23 d. įsakymu Nr. 1R-298 „Dėl Teisės aktų projektų rengimo rekomendacijų patvirtinimo“, nustatytais teisės technikos reikalavimais, projektas tikslintinas: 6.1. projekto 1 straipsnyje dėstomame keičiamo įstatymo 2 straipsnyje reikia nurodyti ir šio straipsnio pavadinimą. 6.2. projekto 3 straipsnio 1 dalimi keičiamo įstatymo 22 straipsnio 3 dalyje reikėtų išbraukti žodžius „Lietuvos Respublikos“, nes pilnas Krašto apsaugos ministerijos pavadinimas jau yra vartojamas prieš tai išdėstytose keičiamo įstatymo nuostatose – 8 straipsnio 2 dalyje. Analogiško turinio pastaba taikytina ir projekto 7 straipsnyje dėstomai keičiamo įstatymo 42 straipsnio 6 dalies nuostatai; 6.3. projekto 7 straipsnio pakeitimų esmėje reikėtų išbraukti žodį ,,nauja”.	Pritarti	Į redakcinio pobūdžio pastabas atsižvelgta.

3. Piliečių, asociacijų, politinių partijų, lobistų ir kitų suinteresuotų asmenų pasiūlymai: negauta.

4. Valstybės ir savivaldybių institucijų ir įstaigų pasiūlymai: negauta.

5. Subjektų, turinčių įstatymų leidybos iniciatyvos teisę, pasiūlymai: negauta.

6. Seimo paskirtų papildomų komitetų / komisijų pasiūlymai: nepaskirta.

7. Komiteto sprendimas ir pasiūlymai:

7.1. Sprendimas: pritarti Komiteto pagal Seimo kanceliarijos Teisės departamento pateiktas pastabas patobulintam įstatymo projektui ir Komiteto išvadoms.

7.2. Pasiūlymai: nėra.

8. Balsavimo rezultatai: pritarta bendru sutarimu.

9. Komiteto paskirti pranešėjai: Aistė Gedvilienė.

10. Komiteto narių atskiroji nuomonė: nepateikta.

PRIDEDAMA. Komiteto siūlomas įstatymo projektas, jo lyginamasis variantas.

Komiteto pirmininkė	(Parašas)	Aistė Gedvilienė

Aplinkos apsaugos komiteto biuro patarėja

Aistrida Latvėnė